Okresná prokuratúra Košice II 
Mojmírova 5, 040 46 Košice 1 	

Sp. zn. : 2 Pv 682/09/8803	Košice II, 4.9.2014
EEČ : 2-64-433-2014

U Z N E S E N I E

Trestná vec:	obvinená XXXXX  
Prečin:	Ohrozovanie mravnej výchovy mládeže podľa § 211 odsek 3 písmeno a1 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátorka Okresnej prokuratúry Košice II
Podľa § 217 odsek 1 Trestného poriadku vyslovujem, že obvinená:
1.	XXXXX
	dátum narodenia: XXXXX
	trvalé bydlisko: XXXXX, 
sa v skúšobnej dobe, určenej uznesením prokurátora Okresnej prokuratúry Košice II zo dňa 4.6.2013, spisová značka XXXXX, ktorým podľa § 216 odsek 1 Trestného poriadku podmienečne zastavil trestné stíhanie, osvedčila.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).

	V trestnej veci vedenej proti obvinenej XXXXX pre prečin ohrozovania mravnej výchovy mládeže podľa § 211 ods. 1 písm. b/, ods. 3 písm. a/ Trestného zákona, ,  na tom skutkovom základe, že 

- v mieste svojho pobytu od roku 2007 doposiaľ hrubo zanedbávala svoje základné rodičovské povinnosti voči XXXXX, nar. XXXXX, XXXXX, nar. XXXXX a XXXXX, nar. XXXXX, týkajúce sa zabezpečenia riadnej školskej dochádzky a záškoláctva, o čom svedčí vysoký počet neospravedlnených hodín, pričom v školskom roku 2007/2008 vymeškal XXXXX 672 neospravedlnených hodín, v školskom roku 2008/2009 vymeškal 390 neospravedlnených hodín, XXXXX v šk. r. 2007/2008 vymeškala 392 neospravedlnených hodín, v šk. roku 2008/2009 vymeškala 365 neospravedlnených hodín  a XXXXX v šk. roku 2007/2008 vymeškala 281 neospravedlnených hodín a v šk. roku 2008/2009 vymeškala 322 neospravedlnených hodín, čím im umožňovala viesť záhaľčivý spôsob života, vyhýbať sa riadnej školskej dochádzke, ohrozovala ich mravný vývin a tak ich vystavila nebezpečenstvu spustnutia.

Uznesením prokurátora Okresnej prokuratúry Košice II zo dňa 4.6.2013, spisová značka XXXXX, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
12 mesiacov
Odôvodnenie:
	Uznesením prokurátorky Okresnej prokuratúry Košice II sp. zn. XXXXX zo dňa 04. 05. 2010, právoplatným dňa 04. 06. 2013 bolo podľa § 216 ods. 1 písm. a/, b/, c/ Trestného poriadku podmienečne zastavené trestné stíhanie vedené proti obvinenej XXXXX pre prečin ohrozovanie mravnej výchovy mládeže podľa § 211 ods. 1 písm. b/, ods. 3 písm. a/ Trestného zákona, ako je uvedené vo výrokovej časti tohto uznesenia.

	Obvinenej XXXXX bola súčasne určená skúšobná doba podmienečného zastavenia trestného stíhania v trvaní 12 mesiacov, ktorá začala plynúť právoplatnosťou predmetného rozhodnutia, t. j. dňa 04. 06. 2013.

	Podľa § 217 ods.1 Trestného poriadku, ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším určeným obmedzeniam, rozhodne orgán, ktorý trestné stíhanie v prvom stupni podmienečne zastavil, že obvinený sa  osvedčil. Inak rozhodne a to prípadne aj počas skúšobnej doby, že sa v trestnom stíhaní pokračuje.

	Zo správ zadovážených k osobám obvinenej som zistila, že obvinená XXXXX nebola v skúšobnej dobe podmienečného zastavenia trestného stíhania súdne trestaná a ani v mieste bydliska prejednávaná za priestupok. Jej hodnotenie z miesta trvalého bydliska je kladné.

	Vyhodnotením všetkých vyššie uvedených správ získaných k osobe obvinenej som dospela k záveru, že obvinená XXXXX splnila podmienky uvedené v § 217 ods. 1 Trestného poriadku na rozhodnutie o jej osvedčení počas skúšobnej doby podmienečného zastavenia trestného stíhania.

	Z toho dôvodu som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Zuzana Pramuková-Kolesárová
prokurátorka